B. Bugár, podpredseda NR SR: (2006-02-03):
Takže ďakujem pekne aj dvom ministrom, ktorí odpovedali. A ak dovolíte, definitívne tento bod programu ukončím. V rokovaní budeme pokračovať bodom interpelácie poslancov . Úvodom chcem pripomenúť, že podľa § 129 ods. 4 zákona o rokovacom poriadku ústne prednesenie interpelácie nezbavuje poslanca povinnosti odovzdať svoju interpeláciu písomne predsedovi Národnej rady Slovenskej republiky. Písomne sa do tohto bodu prihlásil pán poslanec Cuper, ktorý má slovo, a potom umožním, samozrejme, sa prihlásiť aj ústne. J. Cuper, poslanec: Vážený pán predseda, zastupujúci podpredseda a vedúci schôdze, milé dámy, vážení páni, moja interpelácia bude smerovať ministrovi školstva, vlády Slovenskej republiky Martinovi Froncovi. Vážený pán minister školstva, zaujímalo by ma, či sa chystá v tomto roku nahradenie učebnice dejepisu Slovensko v novom storočí od autorov Dušana Kováča, Ivana Kamenca a Viliama Kratochvíla z roku 1996. Mohlo by sa tak totiž stať vďaka navŕšeniu finančných prostriedkov o 10 mil. korún na vydávanie učebníc, ktoré v minulom roku schválila Národná rada Slovenskej republika na návrh mojej kolegyne Dany Podrackej. Čiže by boli prostriedky a rovnako aj objednávka. Tá vychádza z potrieb vyučovacieho procesu. Poznanie vlastných dejín je pre novú slovenskú mládež veľmi dôležitou vecou. Nová slovenská generácia si zaslúži objektívny pohľad na dejiny vlastného národa, pán minister. Vďaka takémuto objektívnemu pohľadu sa totiž vytvárajú v nových generáciách pozitívne postoje formulované minulým poznaním a odrážajúce sa v budúcom dianí v celej spoločnosti. Žiaľ, spomínaná učebnica autorov Kováča, Kamenca a Kratochvíla už neposkytuje takéto záruky správneho formovania budúcich generácií. Dejinné poznanie o našej minulosti v tejto učebnici nie je objektivizované, ale cez prizmu postojov spomínaných autorov deformované podľa starých klišé čechoslovakistickej a, žiaľbohu, často aj komunistickej ideológie. Nič proti čechoslovakizmu a komunistickej ideológii, každý si môže vyznávať ideológiu, akú chce, dnes je totiž pluralizmus, veď Česko-Slovensko zohralo v dejinnej etape vo vývine dejín slovenského národa pozitívnu úlohu, no dnes sú takéto postoje už prekonané a doslova škodiace. Preto je potrebné nahradiť túto učebnicu a stiahnuť ju zo siete základných škôl. Nový text by mal byť už očistený od množstva terajších nedostatkov, ktoré autori vedome či nevedome a recenzenti vedome či nevedome prehliadli. V tejto učebnici sa pokračuje v pestovaní škodlivého kultu osobnosti, akou je Tomáš Garrique Masaryk, a nedostatočne sa vysvetľujú okolnosti neakceptovania pôvodných dohôd pri vzniku Prvej Česko-slovenskej republiky. Konkrétne mám na mysli nikdy nenaplnené Clevelandskú dohodu a Pittsburskú dohodu o vzniku česko-slovenského štátu. Takýto pohľad na dejiny už je prekonaný anachrosyndikalizmom. Rovnako dôležitú stať o tragickej smrti generála Milana Rastislava Štefánika na základe preskúmania archívov Masaryka, ako o tom prináša svoju správu v knihe Kauza Štefánik vydanej v Matici slovenskej aj autor Emil Karol Kautský, je  potrebné nanovo prepracovať a konečne aktualizovať. Kto má záujem neustále novým generáciám podsúvať nezmysly o tejto vážnej tragickej udalosti? No a konečne treba objektivizovať aj informácie o existencii prvej Slovenskej republiky, ktorú tak často sme nazývali tzv. slovenským štátom z rokov 1938 až 1945. V terajšej učebnici  autori pristupujú k tejto téme jednostranne, čo poznaniu vtedajšej skutočnosti viac škodí, ako pomáha. Z mnohých nepresností a aj nezmyslov uvediem fakt, že tu sú nepresne a nepravdivo prezentované osobnosti Slovenska ako Martin Rázus, tak aj Imrich Karvaš či iní. Neobjektívne je hodnotený celý spoločensko-politický systém slovenského štátu, ale presnejšie Slovenskej republiky, ak chcete, prvej Slovenskej republiky v trebárs takých podstatných maličkostiach, ako je konštatovanie, že mohla existovať len jedna strana, lenže podľa vtedajšej platnej ústavy a právnych noriem mohli mať všetky národy a národnosti žijúce v tomto štáte, teda Nemci, Maďari, Rusíni aj Slováci, každý aspoň jednu politickú stranu. Teda išlo o akýsi druh korporativizmu, ktorý je skresľovaný v tejto učebnici. Ja tieto skutočnosti, ktoré vtedy existovali, sa nesnažím obhajovať, ani netvrdím že by mali byť obhajované v novej učebnici, ale mal by byť napísaný pravdivý obraz o ich existencii, ako si to zaslúži každý národ a jeho mladé generácie, ktoré takto vyzbrojené objektívnymi informáciami o vlastnom národe môžu si vytvárať aj pozitívny obraz do budúcnosti, čo pokladám z hľadiska existencie aj v zjednotenej Európe, ktorá stavia na existencii národných štátov, národných kultúr, za absolútne nevyhnutné. Preto, pán minister, vás interpelujem a žiadam o odpoveď, či bude táto učebnica stiahnutá zo základných škôl a bude nahradená novou učebnicou, ktorá by mala, myslím si, už byť na svete v budúcom školskom roku. Ďakujem za pozornosť.